It-Tieni Pitazz – Paragrafi 561-570 F'daqqa waħda, rajt ix-xbieha f'xi kappella żgħira u f'dak il-waqt jiena rajt il-kappella ssir tempju enormi u sabiħ. U f'dan it-tempju rajt lil Omm Alla bil-Bambin f'dirgħajha. U mument wara, il-Bambin Ġesu' għeb minn dirgħajn Ommu, u jiena rajt ix-xbieha ħajja ta' Ġesu' Msallab. Omm Alla qaltli nagħmel dak li kienet għamlet Hi, li, ukoll meta nkun ferħana dejjem inżomm għajnejja msammrin fuq is-salib, u qaltli li l-grazzji li Alla kien qed jagħtini ma kenux għalija biss, imma għal erwieħ oħrajn ukoll. Meta jiena nara l-Bambin Ġesu' waqt il-quddiesa, mhux dejjem ikun l-istess; xi kultant ikun ferħan ħafna, u xi kultant lanqas biss ikun qed iħares lejn il-kappella. Bħalissa. Huwa spiss ikun ferħan ħafna meta l-konfessur tagħna ( Dun Sopocko) ikun qed iqaddes. Kienet sorpriża kbira għalija li l-Bambin Ġesu' jħobbu daqshekk. Xi kultant narah liebes fardal ikkulurit. Qabel ma ġejt Vilnius u ltqajt ma' dan il-konfessur, jiena darba rajt knisja pjuttost żgħira u maġenbha, din il-kongregazzjoni. Il-Kunvent kellu tnax –il ċella; kull soru kellha tgħix għal rasha. Jiena rajt is-saċerdot (Dun Sopocko) li kien qed jgħinni nħejji l-kunvent u li jiena kelli niltaqa' miegħu xi snin wara, u li kont diġa' nafu mid-dehra li kelli. Jiena rajt kif hu kien qed jirranġa kollox fil-kunvent b'attenzjoni kbira, megħjun minn saċerdot ieħor ( x'aktarx Patri Wantuchkowski) li għadni ma ltqajtx miegħu. Rajt il-grada tal-ħadid, mgħottija b'purtiera skura, u s-sorijiet ma kenux joħorġu biex imorru l-knisja. Fil-jum tal-festa tal-Kunċizzjoni Immakulata ta' Omm Alla, waqt il-quddiesa, jiena smajt it-tħaxwix tal-ħwejjeġ u rajt lill-Imqaddsa Omm Alla f'dija mill-isbaħ. Il-libsa bajda tagħha kienet miġbura fil-qadd b'faxxa blu. Hija qaltli, Inti tagħtini ferħ kbir meta tadura s-Santissma Trinita' għall-grazzji u l-privileġġi li ġew mogħtija lili. U għebet fil-pront. Penitenzi u Mortifikazzjoni Mortifikazzjonijiet interni jiġu l-ewwel, imma minbarra dan, għandna nipprattikaw mortifikazzjonijiet esterni, li jkunu fissi b'mod strett, sabiex kulħadd ikun jista' jipprattikahom. Dawn huma: tlett ijiem fil-ġimgħa, l-Erbgħa, il-Ġimgħa u s-Sibt, ikun hemm sawma stretta; kull nhar ta' Ġimgħa, is-sorijiet kollha – kull waħda fiċ-ċella tagħha – għandhom jagħmlu l-mortifikazzjoni tal-ġisem sakemm iddum ir-reċita ta' Salm 50, u kollha jagħmlu din il-ħaġa fl-istess ħin; jiġifieri, fit-tlieta ta' wara nofs inhar; u dan joffruh għall-midinbin li jkunu jinsabu fil-punt tal-mewt. Waqt iż-żewġ sawmiet kbar, fil-kwattrutempi , u fil-viġili, l-ikel ikun jikkonsisti f'biċċa ħobż u ftit ilma darba kuljum. Kull soru għandha tipprova tħares dawn il-mortifikazzjonijiet li huma peskritti għal kulħadd. Imma jekk xi soru tkun tixtieq tagħmel xi ħaġa iżjed, hi għandha titlob permess mingħand is-superjura. Mortifikazzjoni ġenerali oħra: l-ebda soru m'għandha permess tidħol fiċ-ċella ta' soru oħra mingħajr permess speċjali mingħand is-superjura, imma s-superjura għandha xi kultant tidħol fiċ-ċelel tas-sorijiet mingħajr ma tavżahom minn qabel, mhux biex tispija, imma fl-ispirtu ta' mħabba u responsabbilta' li hi għandha quddiem Alla. Ħadd mis-sorijiet ma jżomm xejn imsakkar; ir-regola għandha tkun iċ-ċavetta ġenerali għal kulħadd. Darba, wara t-tqarbin, f'daqqa waħda jiena rajt il-Bambin Ġesu' bilwieqfa maġenb il-ġinokjattur tiegħi filwaqt li jdejh it-tnejn ċkejknin kien qed iżomm miegħu. Għalkemm kien biss Tifel ċkejken, ruħi mtliet bil-qima u bil-biża', għax jiena nara fih l-Imħallef tiegħi, is-Sid u l-Ħallieq tiegħi, li quddiem il-qdusija Tiegħu l-Anġli jitriegħdu. Fl-istess ħin, ruħi kienet qiegħda tfur bi mħabba li ma tistax tispjegaha bil-kliem li ħsibt li ser immut biha. Jiena issa qiegħda nara li Ġesu' l-ewwel isaħħaħli ruħi u jagħmilha kapaċi li tgħammar flimkien miegħu, għax inkella ma nkunx kapaċi nissaporti l-esperjenza li jkolli f'waqt bħal dak. Ir-Relazzjoni bejn is-Sorjiet u s-Superjura Is-sorijiet kollha għandhom jirrispettaw is-superjura bħalma huma jirrispettaw lill-Mulej Ġesu' nnifsu, bħalma jiena semmejt meta kont qiegħda nitkellem dwar il-vot tal-ubbidjenza. Għandhom iġibu ruħhom magħha b'fiduċja bħal dik tat-tfal, u qatt m'għandhom igergru jew joqgħodu jsibu x'jikkritikaw fl-ordnijiet tagħha, għax din il-ħaġa lil Alla ma togħġbux tassew. Kull soru għandha tkun immexxija minn spirtu ta' fidi fir-relazzjoni tagħha mas-superjuri; għandha titlob bis-sempliċita' kollha għal dak kollu li tkun teħtieġ. Alla ħares qatt jiġri jew jerġa' jissemma' li xi waħda mis-sorijiet tkun il-kawża li tnikket jew tbikki lis-superjura. Kull waħda għandha tkun taf li bħalma r-raba' kmandament jorbot lit-tifel li jweġġah lill-ġenituri tiegħu, hekk ukoll ir-Reliġjuża hi marbuta li tirrispetta lis-superjura tagħha. Reliġjuża ħażina biss tasal li tiġġudika lis-superjura tagħha bil-liberta' kollha. Is-sorijiet għandhom ikunu sinċieri mas-superjura u jgħidulha b'kollox u bil-ħtiġijiet tagħhom kollha bis-sempliċita' tat-tfal. Is-sorijiet għandhom jindirizzaw lis-superjura hekk: "Bil-permess tiegħek, Sor Superjura." Huma qatt m'għandhom ibusulha jdejha, imma kull meta jiltaqgħu magħha fil-kuridur jew jidħlu fiċ-ċella tagħha, għandhom jgħidu, "Ikun mfaħħar Ġesu' Kristu," u jbaxxu ftit rashom. Huma għandhom jindirizzaw lil xulxin "Sor" u jżidu l-isem. Ir-relazzjoni tagħhom mas-superjura għandu jkollha l-karatteristika ta' spirtu ta' fidi u mhux sentimentalita' jew imposturaġni, għax dawn mhux denji tar-reliġjuża u jbaxxuha ħafna. Reliġjuża għandha tħossha libera daqslikieku kienet reġina, u hi tħossha hekk biss meta tgħix fi spirtu ta' fidi. Aħna għandna nobdu u nirrispettaw lis-superjura, mhux għax hi tajba, qaddisa jew għaqlija, imma biss għax tirrapreżenta lil Alla, u meta nobdu lilha aħna nkunu qegħdin nobdu lil Alla nnifsu. Relazzjoni tas-Superjura mas-Sorijiet. Is-superjura għandu jkollha l-karatteristika tal-umilta' u l-imħabba lejn kull soru bla ebda eċċezzjoni. Hi m'għandhiex tħalli lilha nnfisha tiġi nfluwenzata minn dak li jogħġobha u dak li ma jogħġobhiex, imma mill-Ispirtu ta' Kristu biss. Hi għandha tkun konxja mill-fatt li Alla għad jitlob mingħandha rendikont għal kull soru. M'għandhiex toqgħod timmoralizza mas-sorijiet, imma pjuttost tagħtihom eżempju ta' umilta' profonda u ta' ċaħda tagħha nnfisha; din tkun l-aqwa lezzjoni li hi tista' tagħti lil dawk ta' taħtha. Hi għandha tkun soda, imma qalbha iebsa qatt. Hi għandha tibqa' tieħu paċenzja meta jdejquha bl-istess mistoqsijiet. Ukoll jekk ikollha tagħti l-istess tweġiba għal mitt darba, għandha tibqa' tagħmel dan bil-kalma kollha. Hi għandha tipprova tantiċipa l-bżonnijiet tas-sorijiet u ma toqgħodx tistenniehom jitolbuha din il-ħaġa jew dik, għax mhux kulħadd għandu l-istess dispożizzjoni. Jekk is-superjura tinnota li soru għandha qalbha sewda jew qiegħda tbati, għandha tipprova mill-aħjar li tista' sabiex tgħinha u tfarraġha. Hi għandha titlob għad-dawl sabiex tkun taf kif għandha timxi ma' kull soru, għax kull ruħ hi dinja fiha nnfisha. Alla għandu diversi mezzi kif jikkomunika mal-erwieħ, mezzi li aħna spiss ma nifhmuhomx u ma nintebħux bihom. Is-superjura għalhekk għandha toqgħod attenta li ma ttellifx il-ħidma ta' Alla fir-ruħ. Qatt m'għandha ċċanfar soru meta tkun innervjata. Iċ-ċanfir, mill-banda l-oħra, għandu dejjem ikun imżewwaq bi kliem ta' nkorraġġiment. Il-persuna għandha tiġi megħjuna tagħraf u tammetti l-iżball tagħha, imma m'għandhiex tiġi mgħaffġa. Is-superjura għandu jkollha mħabba speċjali għal ħutha s-sorijiet, li tkun tidher fl-azzjonijiet tagħha. Għandha tieħu fuqha nnfisha t-toqol kollu sabiex ittaffi t-toqol tas-sorijiet. M'għandhiex tippretendi l-ebda servizz mingħandhom, imma għandha tirrispettahom bħala l-għarajjes ta' Ġesu' u tkun dejjem lesta li sservihom, lejl u nhar. Għandha titlob iktar milli tikkmanda. Qalbha għandha tkun miftuħa għat-tbatijiet tas-sorijiet, u hi stess għandha tħares mill-qrib lejn il-ktieb il-miftuħ; jiġifieri, Ġesu' Msallab, u titgħallem minnu. Għandha titlob bil-ħeġġa għad-dawl, speċjalment meta jkollha xi kuntatt importanti ma' xi soru. Għandha toqgħod attenta li ma tindaħalx fil-kuxjenzi tas-sorijiet, għax saċerdot biss għandu din il-grazzja. Imma jista' jiġri li xi soru tħoss il-bżonn li titkellem bil-kunfidenza mas-superjura, u f'dan il-kas is-superjura tista' tisma' dak li jkollha xi tgħid, imma tkun marbuta bis-sigriet; għax xejn ma jweġġa' persuna aktar milli xi ħaġa tiġi mxandra ma' l-oħrajn. In-nisa ġeneralment ma tantx huma ta' min jorbot fuqhom f'dan ir-rigward; rari ssib mara li għandha moħħ ta' raġel. Is-superjura għandha tipprova jkollha għaqda profonda ma' Alla, u Alla jmexxi permezz tagħha. L-Omm l-iżjed Qaddisa tkun Hi s-superjura tal-kunvent, u aħna nkunu l-ulied fidili tagħha. 15 ta' Diċembru 1935. Minn kmieni filgħodu, illum, qawwa stramba ilha timbuttani biex nagħmel xi ħaġa, ma tatnix mument paċi. Ħeġġa stramba nxtegħlet f'qalbi, tħeġġiġni biex nagħmel xi ħaġa, u ma nistax inwaqqafha. Dan hu martirju sigriet li Alla biss jaf bih, imma ħa jagħmel bija bħalma jogħġbu; qalbi lesta għal kollox. O Ġesu' Mgħallem l-iktar għażiż tiegħi, tħallinix lanqas għal waqt wieħed biss. Ġesu', Int taf tajjeb kemm jiena dgħajfa waħdi; għalhekk jiena naf li d-dgħjufija tiegħi qiegħda ġġiegħlek tkun miegħi l-ħin kollu. Darba, rajt lil Ġesu' liebes libsa tiddi; dan seħħ fis-serra. (Huwa qalli,) Ikteb dak li Jiena qiegħed ngħidlek. L-hena Tiegħi jinsab f'li nkun maqgħud magħkom. Għandi xewqa kbira filwaqt li nistenna u nixxennaq għaż-żmien meta Jiena nkun nista' niġi noqgħod sagarmentalment fil-kunvent tagħkom. L-ispirtu Tiegħi jistrieħ f'dak il-kunvent u Jiena nbierek l-inħawi tiegħu b'mod speċjali. Għax inħobbkom kollha kemm intom, Jiena ma nippermettix xi kastigi li l-ġustizzja ta' Missier bid-dritt kollu ser tqassam. Binti, Jiena nħajjar lil Qalbi tagħti widen għat-talb tiegħek. Ix-xogħol u d-dmir tiegħek hawn fl-art hu li inti titlob ħniena għad-dinja kollha. L-ebda ruħ ma tista' tkun iġġustifikata sakemm hija ma ddurx bil-fiduċja lejn il-ħniena Tiegħi, u din ir-raġuni għaliex l-Ewwel Ħadd fuq l-Għid għandu jkun il-Festa tal-Ħniena. F'dak il-jum tas-saċerdoti għandhom jgħidu lil kulħadd bil-ħniena kbira Tiegħi, li ħadd ma jista' jqisha. Qed nagħmlek l-amministratura tal-ħniena Tiegħi. Għid lill-konfessur li x-xbieha għandha tkun esposta fil-knisja u mhux fid-dawra ta' dak il-kunvent. Permezz ta' din ix-xbieha, Jiena ser nagħti ħafna grazzji lill-erwieħ; mela, araw lil kull ruħ ikollha aċċess għaliha.
Djarju ta' Swor Fawstina – It-2 Pitazz (par.561-570)